སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འགལ་རྐྱེན་འདི་དག་གི་ཐད་ལ་ལོ་ནས་ལོ་བསྟུད་རྟོག་ཞིབ་མཐར་ཕྱིན་གནང་བའི་སྙིང་པོ་གཅིག་ནི་དོལ་རྒྱལ་བསྟེན་གསོལ་བྱས་ན་བོད་གཞུང་དགའ་ལྡན་ཕོ་བྲང་གི་བསྟན་སྲིད་གཉེར་དུ་གཏད་པའི་སྲུང་མ་དམར་ནག་གཉིས་དང༌།རི་བོ་དགེ་ལྡན་པའི་བསྟན་སྲུང་དམ་ཅན་ཆོས་ཀྱི་རྒྱལ་པོ་སོགས་ལ་ཕོག་ཐུག་འགྲོ་གི་ཡོད་པ་མ་ཟད།བོད་ཀྱི་སྤྱི་དོན་ལ་ཕན་མེད་གནོད་རྐྱེན་དུ་འགྲོ་བ་གསལ་པོར་གཟིགས་ཏེ་༸གོང་ས་མཆོག་གིས་༡༩༧༦ལོ་ནས་མཚམས་འཇོག་གཙང་མ་གནང་བ་དང༌།རང་ཅག་རྣམས་ལའང་དེ་དག་གནས་བབ་ལས་བརྒལ་བའི་བསྟེན་གསོལ་མི་རུང་བའི་གནད་དོན་ལོ་རྒྱུས་དང་སྦྲགས་ལམ་སྟོན་མིག་ཁ་ཕྱེ་བ་ལྟ་བུ་ཞིག་ལོ་ནས་ལོ་བསྟུད་གནང་བ་བཞིན་བོད་གཞིས་བྱེས་སུ་འཁོད་པའི་བླ་མ་དང༌།མཁན་པོ།དགེ་བཤེས།སེར་སྐྱ་མང་ཚོགས་བཅས་མང་པོ་ཞིག་གི་བཀའ་བརྩི་དང་ལེན་གྱིས་མཚམས་འཇོག་བྱས་པ་དང༌།བོད་ཀྱི་སྤྱི་དོན་ལ་འགྱུར་བ་ཆེན་པོ་བྱུང་བ་ཚང་མས་མཐོང་གསལ་ཡིན།འོན་ཀྱང་ཁག་གཅིག་ནས་བོད་སྤྱི་དོན་གྱི་འགག་རྩ་ཆེན་པོ་ཞིག་ལ་ཐུག་པ་ངོས་འཛིན་མ་ཐུབ་པའམ།ཡང་ན་ངོས་འཛིན་ཇི་བཞིན་མ་བྱས་པར་མུ་མཐུད་བསྟེན་གསོལ་སྤྲོས་པ་ཆེན་པོ་བྱེད་ཀྱི་ཡོད་པ་དང༌།ཡང་འགའ་ཞིག་གིས་རང་གིས་བསྟེན་པས་མ་ཚད་ཆེད་མངགས་གཞན་ལ་དར་སྤེལ་གཏོང་གི་ཡོད་པ་བཅས་ཀྱིས་ལྷ་མི་དམ་ཚིག་མི་མཐུན་པ་ཆགས་པར་བརྟེན་༸གོང་ས་མཆོག་གི་ཐུགས་དང་མ་འཚམ་པ་ཆེན་པོ་ཡོང་གི་ཡོད་པ་འདི་ནི་བོད་ཀྱི་སྤྱི་དོན་དང༌།༸རྒྱལ་བའི་སྐུ་ཕྱྭ་བཅས་པའི་འགལ་རྐྱེན་ཆེ་ཤོས་ཤིག་ཏུ་གྱུར་ཡོད།